Minen vruntliken grut vnde wes jk ghudes vormach. Juwer ersamheyt tho wetende, ersamen leuen hern borgermeister vnd raet der statt Danczik, dat jk juwen breff wol vornamen hebbe, dar jnne juwe ersamheyt schrifft alze van Jons Anderson, dat he myn wedderlages knecht s[c]all syn. Dar segghe jk nen tho, he was myner moder knecht vnde hadde er ghelt, men dat hebbe jk sodder van em genomen. Hir vmme heft em Steffen Hollander jn den saken wes tho kort gedaen, dat he ene dar myt juw behindert heft vnde heft em schaden dan, alze juwe erlyke wisheyt ok wol erkennen kan, wente de ergenante Steffen van my getoghen ys alze nyn ghut knecht vnde ys my schuldich ghebleuen en jar gare kost vnde vj ossenhude, en armborst vnde ene loett busse. Were jk em wes pleghen gewest, he mochte my hebben tho geschreuen edder ok suluen gekomen. Alt wes twischen vns beyden hadde gewest, dat vrome lude hedden erkennen kont, wolde jk em gedaen hebben, he en dorffte den schamel gesellen vmme mynne willen dar nicht besettet hebben. Men wen jk vnde Steffen tho sammede komme, zo wille wii vns vmme de rekenschapp wol vorlyken, wat tuschen vns ys. Wor vmme, ersamen leuen hern, bydde jk juwe erlyke wissheit gy willen wol don vnde wesen dessen ergenanten Jons Andersson behulpplyk vnde bystendich jn sinne rechte, dat he moghe des sines bruken vnbehindert, went he dar nyne schult an heft. Hir mede sytt gode almechtych beuolen. Geschreuen jn Abo des vrydages vor sunte Margreten daghe lxxiij. Hinrik Kortdeshaghen, borgher jn Aboo. Adress: Den ersamen, vorsichtigen, wysen, cloken mannen borghermeysteren vnde rattmannen der stad Danczik myd erwerdichheyt geschreuen.